b'\n_START_ARTICLE_\nHarmaa eminenssi\n_START_PARAGRAPH_\nHarmaa eminenssi (< ransk. \xc3\xa9minence grise) tarkoittaa vaikutusvaltaista poliittista neuvonantajaa, tukijaa tai avustajaa, joka toimii poliitikon tai poliittisen liikkeen yhteydess\xc3\xa4 salaa tai vailla virallista asemaa._NEWLINE_Harmaa eminenssi ei v\xc3\xa4ltt\xc3\xa4m\xc3\xa4tt\xc3\xa4 ole auttamansa poliittisen voimatekij\xc3\xa4n varaukseton ihailija tai kannattaja, mutta h\xc3\xa4n katsoo t\xc3\xa4m\xc3\xa4n tukemisen edist\xc3\xa4v\xc3\xa4n jotakin itselleen t\xc3\xa4rke\xc3\xa4\xc3\xa4 poliittista tavoitetta. Nimitys syntyi 1600-luvun Ranskassa, jolloin Fran\xc3\xa7ois Leclerc du Tremblay toimi kardinaali Richelieun oikeana k\xc3\xa4ten\xc3\xa4. Leclerc du Tremblay oli kapusiinimunkki ja pukeutui harmaaseen kaapuun, mist\xc3\xa4 syyst\xc3\xa4 h\xc3\xa4n sai kutsumanimen \xc3\xa9minence grise. \xe2\x80\x9dYlh\xc3\xa4isyytt\xc3\xa4\xe2\x80\x9d tarkoittava eminenssi oli kardinaalien arvonimi, mutta Leclerc du Tremblay kuoli juuri kun h\xc3\xa4n oli saamassa kardinaalin arvon._NEWLINE_Suomen poliittisessa historiassa harmaana eminenssin\xc3\xa4 on pidetty esimerkiksi akateemikko Kustaa Vilkunaa, joka toteutti tavoitteitaan muiden avulla tiedepolitiikassa Urho Kekkosen kaudella. Suomessa Christoffer Taxell tunnetaan ruotsinkielisen politiikan, talouden ja kulttuurin harmaana eminenssin\xc3\xa4.'